PREDKLADACIA SPRÁVA

Ministerstvo kultúry Slovenskej republiky predkladá na rokovanie vlády Slovenskej republiky návrh zákona, ktorým sa mení a dopĺňa zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Návrh zákona sa predkladá na základe schváleného Plánu legislatívnych úloh vlády Slovenskej republiky na rok 2026, v zmysle ktorého má byť tento návrh zákona na rokovanie vlády Slovenskej republiky predložený najneskôr do 31. marca 2026.

Cieľom návrhu zákona je transponovať do právneho poriadku Slovenskej republiky článok 13 ods. 2 a 3 smernice Európskeho parlamentu a Rady 2010/13/EÚ z 10. marca 2010 o koordinácii niektorých ustanovení upravených zákonom, iným právnym predpisom alebo správnym opatrením v členských štátoch týkajúcich sa poskytovania audiovizuálnych mediálnych služieb (smernica o audiovizuálnych mediálnych službách) (kodifikované znenie) (Ú. v. EÚ L 95, 15.4.2010) v platnom znení, pričom transpozícia týchto ustanovení je pre jednotlivé členské štáty dobrovoľná.

Ustanovenia smernice o audiovizuálnych mediálnych službách, ktorých transpozícia je povinná, sú do právneho poriadku Slovenskej republiky v plnej miere transponované zákonom č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení neskorších predpisov. 

Článok 13 smernice o audiovizuálnych mediálnych službách je reakciou na prudký rozvoj globálnych streamovacích platforiem, ktoré poskytujú svoje služby a generujú zisky aj v členských štátoch Európskej únie (ďalej aj „členské štáty“) a umožňuje členským štátom, aby v prípade, ak vyžadujú od poskytovateľov audiovizuálnych mediálnych služieb na požiadanie, ktorí sú usadení na ich území, finančné príspevky na výrobu audiovizuálnych diel (napr. formou priamych investícií alebo príspevkov do vnútroštátnych fondov), požadovali takéto príspevky aj od zahraničných poskytovateľov takých služieb, ktorí svoje služby zameriavajú na divákov na ich území.

Hlavným zámerom návrhu zákona je teda v súlade s článkom 13 smernice o audiovizuálnych mediálnych službách zaviesť primeraným a nediskriminačným spôsobom aj pre poskytovateľov audiovizuálnych mediálnych služieb na požiadanie, ktorí nemajú svoje sídlo v Slovenskej republike, no napriek tomu poskytujú služby na našom území a ich služba je cielená na slovenských zákazníkov, povinnosť platiť príspevok do fondu a tiež priamo investovať do slovenskej audiovizuálnej produkcie.

Aktuálne má tzv. cezhraničné príspevky v zmysle článku 13 ods. 2 smernice o audiovizuálnych mediálnych službách zavedených 14 členských štátov (Belgicko, Chorvátsko, Česko, Dánsko, Francúzsko, Nemecko, Grécko, Írsko, Taliansko, Holandsko, Poľsko, Portugalsko, Rumunsko a Španielsko), a to buď vo forme príspevkov do vnútroštátnych fondov alebo vo forme priamych investícií do audiovizuálnej produkcie, prípadne kombináciou uvedených dvoch foriem. Výška cezhraničných príspevkov sa v jednotlivých členských štátoch líši, no vo všeobecnosti sa pohybuje v rozmedzí medzi 1,5 až 5 % z príjmov dosiahnutých v danom členskom štáte, výnimkou je Francúzsko, kde môže výška investičnej povinnosti dosahovať až 25 % a Taliansko, kde sa výška pri priamej investície pohybuje v rozmedzí  16 – 20%.
 
Navrhovaná právna úprava predpokladá aj nevyhnutné zmeny zákona č. 264/2022 Z. z. o mediálnych službách a o zmene a doplnení niektorých zákonov (zákon o mediálnych službách) v znení neskorších predpisov, zákona č. 40/2015 Z. z. o audiovízii a o zmene a doplnení niektorých zákonov v znení neskorších predpisov a zákona č. 157/2024 Z. z. o Slovenskej televízii a rozhlase a o zmene niektorých zákonov. 

Návrh zákona sa netýka pôsobnosti miestnej územnej samosprávy.

Návrh zákona bol prerokovaný Komisiou na posudzovanie vybraných vplyvov, ktorej stanovisko je súčasťou doložky vybraných vplyvov a dňa 17. marca 2026 bol prerokovaný Legislatívnou radou vlády Slovenskej republiky, ktorá odporučila vláde Slovenskej republiky návrh zákona schváliť.

